
    Forord


    I barnehagen må vi se hver enkelt barn, imøtekomme behov og bidra til mestringsopplevelser. For å ivareta den oppgaven må vi reflektere over egen praksis overfor barna, og ikke minst reflektere over egen væremåte og praksis i voksenfellesskapet. For å lykkes med arbeidet i barnehagen må vi være villig til å bli bedre kjent med oss selv – med styrker, svakheter og forbedringspotensial. Hvem vi er, betyr noe for dem vi er i kontakt med hver eneste dag: barn, foreldre, kollegaer og samarbeidspartnere.


    Vi må reflektere over og bli kjent med arbeidskulturen innad i barnehagen. I hvilken grad har vi en kultur der vi fremmer læring og gode mestringsopplevelser gjennom å ivareta hverandre og ha høye forventninger oss voksne imellom? I hvilken grad er vi gode modeller for barna og faglig sterke nok til å opptre reflektert og klokt? I hvilken grad tar hver enkelt av oss ansvar for å gjøre endringer og tilpasninger når det er behov for det?


    Relasjonene vi etablerer oss voksne imellom, og de vi etablerer til barna og foreldrene deres, danner grunnlaget for alt pedagogisk arbeid i barnehagen. I denne boka presenterer vi idéer og tips til bruk i barnegruppa for å fremme barns relasjonskompetanse, men i hovedsak retter vi oss inn mot barnehagens voksengruppe. Målet vil være å utvikle et relasjonskompetent personale med tillit innad.


    Lykke til!


    Hilsen Marit Onshuus Lysebo og Elin Gullesen Bratt

Relasjonskompetanse i barnehagen


    God kvalitet innebærer varme, støttende og omsorgsfulle voksne som er oppmerksomme på barnas behov, som gir respons på deres verbale og nonverbale signaler, og som stimulerer barnas nysgjerrighet og ønske om å lære om verden.


    Jay Belsky, 2006

